সবমিলিয়ে মাত্র ১৯ দিনের টুর্নামেন্টে ৪৮ ম্যাচ অনুষ্ঠিত হবে। ঢাকা, কক্সবাজার, চট্টগ্রাম ও সিলেটের মোট ৮ ভেন্যুতে খেলাগুলো হবে। তবে অস্ট্রেলিয়া যুবদলের অংশগ্রহণ করা নিয়ে আছে ধোঁয়াশা। নিরাপত্তা সমস্যা নিয়ে এখনও ভাবছে তারা। এ বিষয়ে সুজন বলেন, ‘এর আগেও আইসিসির একটি দল এসেছিল বাংলাদেশে। আমরা যেসব ভেন্যুতে খেলাগুলো চালাব সেই ভেন্যুগুলো দেখতে এবং নিরাপত্তার বিষয়গুলো দেখার জন্য। সদস্য দেশের মধ্যে কোন দেশ যদি দল পাঠায় সেক্ষেত্রে আসতেই পারে। আমরা সেভাবেই দেখছি বিষয়টা।’ তবে অস্ট্রেলিয়াকে বাড়তি গুরুত্ব দিচ্ছে না বিসিবি এমন দাবিই করলেন সুজন। তিনি বলেন, ‘না এ রকম কোন সুযোগ আমাদের নেই। এখানে ১৬ দল অংশ নিচ্ছে। সবাই সমান সুবিধা পাবে। আমাদের কাজ হচ্ছে ইভেন্ট সফলভাবে সম্পন্ন করা। আমরা সর্বোচ্চ নিরাপত্তার কথা জানিয়েছি। রাষ্ট্রের সর্বোচ্চ পর্যায় থেকে নিশ্চয়তা দেয়া হয়েছে। কোন অনুর্ধ ১৯ টুর্নামেন্টে এর বেশি কেউ করতে পারে অতীতে এমন কোন উদাহরণ ছিল না। আমরা যে নিরাপত্তা দিচ্ছি ভবিষ্যতে কেউ এমন করতে পারবে বলে আমার মনে হয় না।’